జామి సింహాచలం నాయుడు

జామి సింహాచలం నాయుడు విజయనగరం జిల్లాకు చెందిన దివ్యాంగ యువకుడు. పుట్టుకతోనే రెండు చేతులు వంకర్లు, ఎడమ కాలు వికలంగా ఉన్నప్పటికీ, అసాధారణ మనోధైర్యంతో అన్ని పనులను కాళ్లతో చేసుకుంటూ విద్యను కొనసాగించాడు. 2025లో జరిగిన డీఎస్సీ పరీక్షలో జిల్లా స్థాయిలో 320వ ర్యాంకు సాధించి ఉపాధ్యాయ ఉద్యోగానికి అర్హత పొందాడు.

 ప్రారంభ జీవితం 
సింహాచలం విజయనగరం జిల్లా గనిశెట్టిపాలెం గ్రామంలో సన్యాసిరావు సన్యాసమ్మ దంపతులకు జన్మించాడు. పుట్టుకతోనే రెండు చేతులు పనిచేయని స్థాయిలో వంకర్లు, ఎడమ కాలు సైతం బలహీనంగా ఉండేది.  5 ఏళ్ల వయసులో ఆయన బాబాయి, వృత్తి రీత్యా ఉపాధ్యాయుడు, ప్రత్యేకంగా శిక్షణ ఇచ్చి కాళ్లతో రాయడం నేర్పాడు. తల్లిదండ్రులు, బంధువుల మద్దతుతో చిన్న వయసులోనే స్వయంగా పనులు చేసుకునే నైపుణ్యం సంపాదించాడు.

 విద్య 
సింహాచలం తన గ్రామంలోనే ప్రాథమిక విద్యను పూర్తిచేసి, అనంతరం కొత్తవలసలో ఇంటర్‌ చదివాడు. తరువాత ప్రైవేట్ కళాశాలలో డైట్ పూర్తిచేశాడు. డీఎస్సీ నోటిఫికేషన్ ఆలస్యం కావడంతో డిగ్రీ మరియు బీఈడీ కూడా పూర్తి చేశాడు.

 డీఎస్సీ పరీక్ష సాధన 
సింహాచలం ఎలాంటి కోచింగ్‌ లేకుండా ఇంట్లోనే స్వయంగా సిద్ధమయ్యాడు.  
పరీక్షలు కూడా కాళ్లతో రాసి, 2025 డీఎస్సీలో జిల్లా స్థాయి 320వ ర్యాంకుతో ఓపెన్ కేటగిరీలో అర్హత సాధించాడు.

 కష్టాలను జయించడం 
పుట్టుకతోనే వికలత్వం ఉన్నప్పటికీ సింహాచలం జీవితం మీద నమ్మకం కోల్పోలేదు.  
 చదవడం  
 రాయడం  
 తినడం  
 రోజువారీ పనులు  
అన్నీ కాళ్లతోనే చేసుకుంటాడు.

అతని మనోధైర్యం, పట్టుదల చుట్టుపక్కల వారికి ప్రేరణగా నిలిచాయి. చిన్న లోపాలకు కుంగిపోతున్నవారు అతడి కథను ఆదర్శంగా తీసుకోవాలని సూచించాడు.

 కుటుంబం అభ్యర్థన 
తన కుమారుడి వైకల్యాన్ని దృష్టిలో ఉంచుకుని ‘‘రహదారి పక్కనున్న పాఠశాలలో పోస్టింగ్ ఇవ్వాలని’’ సింహాచలం తల్లిదండ్రులు ప్రభుత్వాన్ని కోరుతున్నారు.

 లక్ష్యం 
డీఎస్సీలో ఉద్యోగం సాధించినా, సింహాచలం దీర్ఘకాల లక్ష్యం ఐఏఎస్ అవ్వడం.  
‘‘ప్రతి వ్యక్తిలోనూ ఒక ప్రత్యేక నైపుణ్యం ఉంటుంది. దానిని గుర్తించి కృషి చేస్తే ఎవరైనా విజయాన్ని అందుకోవచ్చు’’ అని ఇతడు తోటి దివ్యాంగులకు సందేశం ఇస్తున్నాడు.

 మూలాలు 

వర్గం:ఆంధ్రప్రదేశ్ ప్రజలు  
వర్గం:దివ్యాంగులు  
వర్గం:భారత ఉపాధ్యాయులు
వర్గం:విజయనగరం జిల్లా వ్యక్తులు